雅師求閣名既爲作扁榜仍賦娛客雜句
作者：許及之
朝代：宋

paragraphs: 妙景非聲亦非色，非色豈應容粉飾。
東坡妙用徧虛空，大地山河等兒劇。
簡齋有句添蛇足，雨抹晴粧要娛客。
黄妃塔邊浄相寺，破屋荆榛十年事。
雅師辦得一片心，化出寶坊全體備。
傑閣巍巍尊大士，我欲名之無盡意。
更拈蛇足扁東偏，與師餉客爲客地。
東坡仙去可無詩，客來了此一段奇。
未雨未晴煩舉似，非鬼非仙竟是誰。